
18.
Par Ogres novada pašvaldības iekšējo noteikumu Nr.14/2026 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” izdošanu

Ogres novada pašvaldība 2024. gada 18. decembrī izdevusi iekšējos noteikumus Nr. 70/2024 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” (turpmāk – Noteikumi).
2026. gada 14. aprīlī pieņemti Ministru kabineta noteikumi Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”, kas stāsies spēkā 2026. gada 1. septembrī. Ministru kabineta noteikumi būtiski maina kārtību, kādā aprēķina un sadala mērķdotāciju pašvaldību vispārējās pamatizglītības un vispārējās vidējās izglītības iestāžu pedagogu darba samaksai. Ministru kabineta noteikumu 7.2. apakšpunkts noteic, ka pašvaldība mērķdotāciju pedagogu darba samaksai sadala izglītības iestādei, ievērojot pašvaldībā izstrādāto un apstiprināto mērķdotācijas sadales kārtību, kas pamatota pašvaldības izglītības attīstības stratēģijā.
2026. gada 14. aprīlī pieņemti Ministru kabineta noteikumi Nr. 204 “Kritēriji un kārtība, kādā valsts piedalās pedagogu darba samaksas finansēšanā vispārējās pamatizglītības un vispārējās vidējās izglītības pakāpē”, kas stājušies spēkā 2026. gada 18. aprīlī. Šo ministru kabineta noteikumu 23.4. apakšpunkts noteic pašvaldības pienākumu iesaistīties pedagogu darba samaksas finansēšanā vispārējās vidējās izglītības posmā, ja izglītības iestādē netiek sasniegts minimālais skolēnu skaits, bet 11. punkts noteic pašvaldības pienākumu līdzfinansēt pedagogu darba samaksu pamatizglītības posmā, ja izglītības iestādē netiek sasniegts minimālais skolēnu skaits.
Ņemot vērā iepriekšminēto, nepieciešams veikt grozījumus Noteikumos. Ministru kabineta 2009. gada 3. februāra noteikumi Nr. 108 “Normatīvo aktu projektu sagatavošanas noteikumi” 140. punkts noteic, ka grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu. Ņemot vērā, ka Noteikumu grozījumi pārsniegtu pusi no spēkā esošo noteikumu apjoma, ir izstrādāti jauni noteikumi.

Izdot Ogres novada pašvaldības iekšējos noteikumus Nr.14/2026 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” (pielikumā).

